उस दिन त्रौं दिनें थमां नरेन्दर होरें गी मिलने गी बड़ा मन करा करदा हा। डोगरी लेखक-कान्फ्रेन्स दे दुरान उन्दे कन्ने कोई खास गल्लबात बात नईं होई सकी को जे ओ बड़े व्यस्त हे। इस्सै आस्तै उस दिन मन उन्दे पासै खचोआ करदा हा। मन करदा हा जम्मू जाइयै नरेन्द्र होरें गी मिलां। इन्ने च बार दुरवाजे पर खड़-खड़ होआ। “कुन ऐ बाहर”। में अन्दरा दा बाज दिती।“ए खबार ऐ जी” खबारा आला खबार सुटटियै चली गेआ। में उट्ठियै खबार लेई ते मञ्जे पर लेटिऐ पढ़न लगी पेआ पर मन नईं लग्गा। औ फी बी खबारा दे पत्तरे परतदा गेआ। इन्ने च चानचक मेरी नजर इक संक्षिप्त सुर्खिया पर पेई ते मेरा ल्हाका जन छुड़की गेआ। मेरियें अक्खीं अग्गें न्हेरनी आई गेई...मेरे मुआं पौन-पट्ट निकलन लगी पेआ...ओ गास त्रुटटी पेआ, धरत फटी गेई...ए धरत की कम्बा करदी ऐ ? रसोई थमां श्रीमती द्रौड़दी आई... “के आखा करदे ओ तुस ? उआं कुसै पसे खैर ते ऐ ?” उसने रहान होइयै पुच्छेआ।